I 2020 var der stille på Mors, mens Kulturmødet kun kunne opleves digitalt. I 2021 er Kulturmødet så tilbage på limfjordsøen, men dog stadig i en noget afpillet version, hvor de fleste arrangementer kræver billet, mens nogle kun finder sted digitalt. Men i 2022 kommer alt forhåbentligt tilbage til det gamle, lød det fra direktør Trine Bang til TV MIDTVEST torsdag. Det glæder man sig til på Mors, hvor Kulturmødet og det liv, der normalt følger med, har været savnet. - Det kommer til at betyde rigtigt meget. Det skal foregå på Mors, for Kulturmødet er på Mors. Det startede her, og det skal blive ved med at være her. Det er en fantastisk begivenhed, siger Michael Hansen, der er formand for Morsø Handelsstandsforening. Bedre end ingenting Ægteparret Ulla Hansen og Benny Madsen fra Thisted har været til samtlige kulturmøder, siden det første fandt sted i 2013. De savner det liv, der plejer at være i hele Nykøbing til Kulturmødet. - Vi plejer at kunne starte fra morgenen af, og så er der arrangementer hele dagen over hele byen og oppe på festpladsen. Nu skal man have billet for at komme ind, og folk tror jo ikke, der er noget, siger Benny Madsen. Ægteparret har dog skaffet sig billetter til flere arrangementer, som de glæder sig meget til at opleve. - Jeg synes, det er rigtigt godt, at de gør det. Jeg har set så mange overskrifter om, at det ikke er, som det plejer. Men det er der ikke noget at gøre ved. Det er det næste år, tilføjer Ulla Hansen. Det er pædagogmedhjælper Bente Pedersen fra Ejerslev på Mors helt enig i. Hun glæder sig også meget til 2022. - Jeg håber, det kommer tilbage og er, ligesom det plejer at være. For det giver liv, og kultur er bare godt. Vi har brug for det alle sammen, og jeg tror på, det er sundt for os, slår hun fast. Søndag er sidste dag af Kulturmødet 2021.

Referat:
Corona har budt på alternative kulturmøder på Mors, men i 2022 bliver alt normalt igen, håber morsingboerne.